Forskning ved UiO etter nytt personvernregelverk

GDPR-prosjektet ved UiO har som mandat å redegjøre for konsekvensene innføringen av personvernforordningen har for behandlingen av personopplysninger ved UiO, samt å sikre at det implementeres nødvendige rutiner som imøtekommer regelverket.

Prosjektet har fått mange spørsmål om konsekvensene for forskningen ved UiO og ønsker med dette å informere om hvilke konsekvenser det nye regelverket får for forskning på personopplysninger ved UiO.

Mange har sikkert hørt at NSD og REK sine roller endres, og at det kommende regelverket er strengere enn dagens. Prosjektgruppen jobber for at de større endringene skjer overordnet, og at det i praksis påvirker de eksisterende prosedyrene til våre forskere og forskningsrådgivere minimalt. I hovedsak vil fremdeles all forskning som innebærer bruk av personopplysninger om andre måtte meldes til REK eller NSD og vurderes av dem. Det jobbes med et overordnet kvalitetssystem for forskning samt et sentralt register over all forskning på universitetet for at administrasjonen av forskningen skal bli enklere og mer oversiktlig.

Under følger en utdypning om de overordnende konsekvensene personvernforordningen har for forskningen.

UiOs personvernsider oppdateres fortløpende og vil være helt oppdaterte etter nytt personvernregelverk i løpet av sommeren 2018: http://www.uio.no/for-ansatte/arbeidsstotte/personvern/

Vennlig hilsen

GDRP-prosjektet

**Forhåndsgodkjennelser gitt av Datatilsynet, REK og NSD etter gammelt regelverk**Nytt regelverk endrer den personvernrettslige betydningen av de forhåndsgodkjennelser Universitetet i Oslo (UiO) til nå har fått av Datatilsynet, NSD og REK. Dette vil potensielt kunne ha store konsekvenser for våre forskningsprosjekter. For å møte denne utfordringen vedtar UiO at gitte forhåndsgodkjennelser videreføres slik de står, da dette gir et bedre personvern for våre forskningssubjekter, studenter og ansatte, enn at forskning og administrasjon ved universitetet stopper opp.

**Krav om ett personvernombud**Datatilsyn i Norge og Europa har tolket personvernforordningen slik at den stiller krav om at en virksomhet kun kan ha ett overordnet personvernombud som har oversikt over all behandling av personopplysninger i virksomheten. UiO har til nå hatt et internt personvernombud for administrative behandlinger, og et personvernombud for forskning på personopplysninger, NSD. Disse to rollene vil nå fusjoneres i ett personvernombud sentralt på UiO.

**NSD og REK vil fortsette å vurdere forskningsprosjekter**   
Personvernforordningen legger ansvaret for godkjenning og vurdering av forskning etter personopplysningsregelverket til UiO selv. Tidligere ble forskningsprosjekter forhåndsgodkjent av Datatilsynet, Regionale etiske komiteer (REK) og Norsk senter for forskningsdata (NSD). For å løse dette ønsker UiO å inngå avtaler med REK og NSD om at de vurderer alle prosjekter på tilnærmet lik linje som tidligere, men at de kommer med en anbefaling som UiO legger til grunn som en avgjørelse. Den eneste forskjellen fra tidligere vil være at den formelle godkjennelsen gjøres av UiO, mens den i realiteten fortsatt skjer hos NSD og REK. Ved utfordrende vurderinger vil UiO uansett måtte kontaktes ved behandlingsansvarlig og/eller personvernombudet.

## Fordi NSD ikke lenger kan ha den offisielle rollen som personvernombud, vil det omdøpes til å være en leverandør av personverntjenester. Forskere vil fremdeles måtte melde og få sine prosjekter vurdert av NSD. For medisinsk og helsefaglig forskning forsøker vi å legge til rette for at prosedyrene for våre forskere også forblir de samme. Vi er i en i prosess med REK for at slike prosjekter på lik linje som før meldes til og vurderes av REK.

## Overordnet kvalitetssystem for forskning For behandling av personopplysninger i forskning i dag har UiO et internt Kvalitetssystem for medisinsk og helsefaglig forskning, mens det for behandling av personopplysninger i annen forskning ikke foreligger et slikt kvalitetssystem. For at UiO skal ha bedre og overordnede rutiner for all forskning, jobbes det med å utvide Kvalitetssystemet for medisinsk og helsefaglig forskning til å omfatte all forskning, og med det utgjøre et Kvalitetssystem for forskning.

## Oversikt over all behandling av personopplysninger i forskning Personvernforordningen pålegger UiO å ha en oversikt over all behandling av personopplysninger. For behandling av personopplysninger i medisinsk og helsefaglig forskning har UiO en slik intern oversikt i Helseforsk. For behandling av personopplysninger i annen forskning er denne oversikten eksternt i NSDs meldearkiv. For at UiO selv skal sitte på en fullstendig oversikt, samt innarbeide bedre og overordnede rutiner for all forskning, arbeides det med å utvide Helseforsk til å omfatte all forskning. Dette har også vært et ønske fra alle HumSam-fakultetene ved UiO.